CELEX: 32020D1358
Language: lv
Date: 2020-09-28 00:00:00
Title: Komisijas Īstenošanas lēmums (ES) 2020/1358 (2020. gada 28. septembris) par Eiropas Parlamenta un Padomes Direktīvas 2009/103/EK piemērošanu attiecībā uz civiltiesiskās atbildības apdrošināšanas pārbaudēm saistībā ar to mehānisko transportlīdzekļu izmantošanu, kuri parasti atrodas Bosnijā un Hercegovinā (Dokuments attiecas uz EEZ)

29.9.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 314/66
               
            
         KOMISIJAS ĪSTENOŠANAS LĒMUMS (ES) 2020/1358
         (2020. gada 28. septembris)
         par Eiropas Parlamenta un Padomes Direktīvas 2009/103/EK piemērošanu attiecībā uz civiltiesiskās atbildības apdrošināšanas pārbaudēm saistībā ar to mehānisko transportlīdzekļu izmantošanu, kuri parasti atrodas Bosnijā un Hercegovinā
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Direktīvu 2009/103/EK (2009. gada 16. septembris) par civiltiesiskās atbildības apdrošināšanu saistībā ar mehānisko transportlīdzekļu izmantošanu un kontroli saistībā ar pienākumu apdrošināt šādu atbildību (1) un jo īpaši tās 2. panta b) punktu saistībā ar 8. panta 2. punktu,
         tā kā:
         
                     (1)
                  
                  
                     Saskaņā ar Direktīvas 2009/103/EK 8. panta 1. punkta otro daļu transportlīdzekļus, kas parasti atrodas trešā valstī, attiecībā uz dokumentāciju par obligāto civiltiesiskās atbildības apdrošināšanu saistībā ar šādu transportlīdzekļu izmantošanu uzskata par transportlīdzekļiem, kas parasti atrodas Savienībā, ja visu dalībvalstu apdrošinātāju apvienības saskaņā ar savas valsts tiesību aktiem par obligāto apdrošināšanu katram atsevišķi garantē prasījumu nokārtošanu attiecībā uz negadījumiem, ko šādi transportlīdzekļi izraisījuši to teritorijā.
                  
               
                     (2)
                  
                  
                     Direktīvas 2009/103/EK 2. pantā noteikts, ka minētās direktīvas 8. pantu piemēro transportlīdzekļiem, kas parasti atrodas trešā valstī, ja starp dalībvalstu apdrošinātāju apvienībām un šādas trešās valsts apdrošinātāju apvienībām ir noslēgts nolīgums. Turklāt, lai minētās direktīvas 8. pants būtu piemērojams šādiem transportlīdzekļiem, Komisijai ir jānosaka minētā noteikuma piemērošanas datums un transportlīdzekļu veidi, uz kuriem attiecas šis noteikums, pēc tam, kad tā ciešā sadarbībā ar dalībvalstīm ir pārliecinājusies, ka šāds nolīgums ir noslēgts.
                  
               
                     (3)
                  
                  
                     2002. gada 30. maijā Eiropas Ekonomikas zonas dalībvalstu un citu asociēto valstu apdrošinātāju apvienības noslēdza nolīgumu, saskaņā ar kuru tiek garantēta tādu prasījumu nokārtošana, kas radušies saistībā ar negadījumiem, kuri notikuši to teritorijā un kurus izraisījuši transportlīdzekļi, kas parasti atrodas citu šā līguma pušu teritorijā, neatkarīgi no tā, vai šie transportlīdzekļi ir apdrošināti (turpmāk “nolīgums”).
                  
               
                     (4)
                  
                  
                     Dalībvalstu un Andoras, Islandes, Norvēģijas, Serbijas un Šveices valstu apdrošinātāju apvienības 2019. gada 13. jūnijā parakstīja nolīguma 2. papildinājumu, lai iekļautu Bosnijas un Hercegovinas valsts apdrošinātāju apvienību. Minētajā papildinājumā ir paredzēti praktiski pasākumi, kas ļauj atcelt apdrošināšanas pārbaudes nolīgumā minētajiem transportlīdzekļiem, kuri parasti atrodas Bosnijas un Hercegovinas teritorijā, un kas attiecas uz visu veidu transportlīdzekļiem, izņemot šajā valstī reģistrētos militāros transportlīdzekļus.
                  
               
                     (5)
                  
                  
                     Tādējādi attiecībā uz transportlīdzekļiem, kuri parasti atrodas Bosnijas un Hercegovinas teritorijā, ir izpildīti visi nosacījumi, lai saskaņā ar Direktīvu 2009/103/EK atceltu mehānisko transportlīdzekļu civiltiesiskās atbildības apdrošināšanas pārbaudes,
                  
               IR PIEŅĒMUSI ŠO LĒMUMU.
         
            1. pants
            No 2020. gada 19. oktobra dalībvalstis atturas no civiltiesiskās atbildības apdrošināšanas pārbaudēm attiecībā uz visu veidu transportlīdzekļiem, kas parasti atrodas Bosnijas un Hercegovinas teritorijā, izņemot šajā valstī reģistrētus militāros transportlīdzekļus, tiem ierodoties Savienībā.
         
         
            2. pants
            Dalībvalstis tūlīt informē Komisiju par pasākumiem, ko tās ir veikušas, lai piemērotu šo lēmumu.
         
         
            3. pants
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2020. gada 28. septembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 263, 7.10.2009., 11. lpp.